text: Bios begæret konkurs: Hvad sker der med ambulancerne?
  25 juli 2016 kl. 13.51
  Regionen forsikrer, at ambulancerne fortsat kommer på gaden.
  Efter Region Syddanmark begærede Bios konkurs i eftermiddag, vil regionen nu sikre, at ambulancerne bliver på gaden.
  Fra nu af er det op til skifteretten at behandle konkursbegæringen, og beslutte om Bios skal erklæres konkurs. Skulle dette ske, står regionen klar til at fortsætte driften for egen regning.
  - Syddanskerne kan være trygge ved, at ambulancen kommer, når der er brug for det, og Bios-redderne kan fortsætte deres arbejde i tryg forvisning om, at deres løn kommer, siger regionrådsformand Stephanie Lose (V) i en pressemeddelelse.
  Rent teknisk ville en kurator skulle drive selskabet videre inden, at der kommer et overblik over konkursboet. Derefter vil regionen komme med en permanent løsning.
  Region Syddanmark har etableret en hjemmeside - www.rsyd.dk/ambulancedrift - hvor Bios’ medarbejdere og borgerne kan orientere sig om sagen.
  